ནོར་གླིང་རྟག་བརྟན་མི་འགྱུར་ཕོ་བྲང་འདི་བཞིན་བཟོ་སྐྲུན་གྱི་བཀོད་པ་ཤིན་ཏུ་ཕུན་སུམ་ཚོགས་པ་ལྷའི་གཞལ་ཡས་ཁང་ས་གཞིར་འཕོས་པ་ལྟ་བུ་ཞིག་ཡོད་པས་སྐལ་བཟང་ཕོ་བྲང་དང་།སྤྱན་བསལ་ཕོ་བྲང་སོགས་ལས་ཀྱང་དེ་བས་བརྗིད་ཆགས་ཡིད་དབང་འཕྲོག་པར་སྣང་།ཕོ་བྲང་འདིའི་ནང་གཟིམ་ཆུང་ཁག་དང་།ཚོམས་ཆེན།མཆོད་ཁང་སོགས་བསྡོམས་ཁང་མིག་བཞི་བཅུ་སྐོར་ཡོད་ལ།ཡང་སྟེང་དུ་གདུགས་དང་།རྒྱལ་མཚན།འཁོར་ལོ།རི་དྭགས་ཕོ་མོ།བྱ་ཤང་ཤང་།བཀྲ་ཤིས་རྫས་རྟགས་བརྒྱད་ཀྱིས་བརྒྱན་པའི་སྤེན་བད་སོགས་ཀྱིས་ལེགས་པར་སྤྲས་ཤིང་ཕྱི་ནང་གི་བཟོ་ཁྱད་དང་།མཛེས་བཀོད་ཤིན་ཏུ་ལྟ་ན་སྡུག་ཅིང་བོད་ལུགས་ཨར་སྐྲུན་གྱི་ལག་རྩལ་ཆ་ཡོངས་སུ་རྫོགས་པའི་ཁྱད་ཆོས་ཀྱི་ཐོག་ནས་བོད་མི་རིགས་རང་ཉིད་ཀྱི་རྒྱ་མཚོ་ལྟར་གཏིང་ཟབ་པ་དང་།ཉི་ཟླ་ལྟར་འོད་འཚེར་བའི་རིག་གཞུང་ཁྱད་དུ་འཕགས་པ་ཡོད་པ་མཚོན་ཐུབ།